Sănătatea este bunul cel mai de preț al omului
2023-04-07 08:00 - 17:00 (Europe/Helsinki)
Ziua Mondială a Sănătății se sărbătorește anual pe data de 7 aprilie, promovând beneficiile unei bune stări de sănătate și a bunăstării fizice și psihice în întreaga lume. În anul 1948 s-a desfășurat primul consiliu care avea în vedere sănătatea.

Biblioteca marchează acest eveniment prin organizarea unei expoziții documentare cu titlul „Sănătatea este bunul cel mai de preț al omului”. Expoziția este organizată de Doina Lalu și poate fi vizitată la parterul Secției Împrumut pentru Adulți în perioada 7 – 20 aprilie 2023.

HACKATHON BRĂILA TECH SPRINT
2023-04-08 08:00 - 2023-04-09 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
În perioada 8-9 aprilie 2023 se va desfășura „Brăila Tech Sprint”, primul Hackathon local, organizat de Biblioteca Județeană „Panait Istrati” Brăila, Consiliul Județean Brăila, Primăria Brăila și Inspectoratul Școlar Județean Brăila. Sponsorii principali sunt S.C. IME România S.R.L. și S.C. Pancronex S.A.
Hackathonul este o competiție ce se desfășoară între concurenți/ echipe care prezintă și dezvoltă proiecte inovative, ce au la bază aplicații și tehnologii de programare, și își propun să găsească soluții sustenabile tehnic pentru diversele probleme ale comunității.
Pe durata a 24 de ore, echipele participante încearcă să aducă proiectele într-un stadiu cât mai avansat de dezvoltare. La finalul competiției cele mai bune proiecte prezentate sunt evaluate de către un juriu format din profesori de specialitate, programatori și antreprenori și premiate de către organizatori după cum urmează: Premiul I – 3000 de lei; Premiul al II-lea – 1800 de lei; Premiul al III-lea – 900 de lei și Mențiune – 300 de lei.
Concurenții/ echipele interesate se pot înscrie online prin intermediul formularului aflat la adresa: https://hackathon.bjbraila.ro/.
Este obligatorie parcurgerea cu atenție a regulamentului competiției precum și a metodologiei de înscriere și participare.
Etapa de înscriere online se finalizează duminică, 2 aprilie 2023. Înscrierea se consideră finalizată doar în momentul primirii unui email de confirmare.
Competiția începe sâmbătă, 8 aprilie 2023, ora 09:00, la Biblioteca Județeană „Panait Istrati” Brăila, Sala de lectură, etajul I, Piața Poligon nr. 4, Brăila. Accesul în sală nu mai este permis după ora menționată.
Vă așteptăm cu mare interes!

EGG DROP CHALLENGE
2023-04-13 12:00 - 15:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Ești pasionat de crafting și mecanică? Ai o gândire inovativă? Helix robotics si Biblioteca Județeană „Panait Istrati” te invită la EGG DROP CHALLENGE.
În cadrul Spațiului Multicultural Dunărea, pe data de 13 aprilie, la ora 12.00, vă vom pune la dispoziție o serie de materiale cu scopul de a vă folosi imaginația și gândirea critică pentru a crea o invenție care protejează un ou de la o cădere de peste 2 metri.
Pentru premii & surprize: la finalizarea challenge-ului, vom acorda premiile celor ce au îndeplinit cerințele competiției, dar vom avea și o surpriză pe parcursul concursului. La sfârșit vom avea o demonstrați a EggBot-ului echipei Helix!🌟
Nu uitați, locurile sunt limitate iar vârsta minimă de participare este de 12 ani. Înscrierile se fac prin formularul atașat mai jos:
https://docs.google.com/…/1FAIpQLSdOa9l3z5X…/viewform…

Nu există prieten mai loial decât cărțile
2023-04-21 08:00 - 17:00
În perioada 21 aprilie – 8 mai 2023, Biblioteca Județeană „Panait Istrati” Brăila organizează o expoziție documentară intitulată Nu există prieten mai loial decât cărțile care conține documente aflate în colecțiile sale și care sunt disponibile pentru împrumut. Ziua Internațională a Cărții și a Drepturilor de Autor se sărbătorește anual pe 23 aprilie, la inițiativa UNESCO cu scopul de a promova cititul, publicarea de cărţi, dar şi drepturile de autor. Prima astfel de manifestare s-a desfășurat în anul 1995 și de atunci în aproape toate țările lumii au loc acțiuni de omagiere a cărții, a autorilor, a editorilor, a librarilor, a bibliotecarilor și a cititorilor. În toată lumea, sunt organizate expoziții de carte, lecturi publice și tot felul de manifestări menite să încurajeze și să popularizeze lectura.
În țara noastră data de 23 aprilie este prilej de triplă bucurie pentru noi: pe lângă sărbătoarea Sfântului Gheorghe, serbăm Ziua Internațională a Cărții și începând cu anul 2005 aniversăm în fiecare an nobila profesie de bibliotecar printr-o zi special dedicată – Ziua Bibliotecarului din România.
Expoziția este realizată de Florentina Petcu și poate fi vizionată la parterul secției Împrumut Cărți pentru Adulți.

Benedictiana - lansare de carte
2023-04-21 17:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Bogdan Boeru, membru al Filialei Dobrogea a Uniunii Scriitorilor din România, poet, eseist și prozator, își lansează la Brăila cel mai nou roman, „Benedictiana”. Evenimentul are loc la Biblioteca Județeană ”Panait Istrati” vineri, 21 aprilie 2023, începând cu ora 17.00 la sala ”Fănuș Neagu”.
Solist vocal și instrumentist, precum și un foarte bun organizator de evenimente culturale, expoziții de sculptură și fotografie, realizator de filme documentare, Bogdan BOERU aduce de această dată în fața publicului o carte care te prinde și te poartă cu ea pe firul aventurii. „Benedictiana este o cetate imaginară, așezată undeva pe teritoriul Siriei actuale, într-un sfârșit de secol XII bulversat de căderea Ierusalimului și populat cu personaje puternice, care trăiesc aventuri spectaculoase, fantastice.” (Editura Rao)
Prezintă: Mihai Vintilă, redactor șef la Revista „Litera 13” și Mircea Cărbunaru, scriitor și coordonatorul Cenaclului „ArtZONE SF” Brăila.

Încep înscrierile la Clubul de Vacanță 2023
2023-04-25 08:00 - 17:00
Știm că mulți copii și părinți așteaptă cu nerăbdare să înceapă înscrierile la Clubul de Vacanță și iată că astăzi demarăm acest minunat proiect recreativ care se va desfășura în perioada 19 iunie – 28 iulie 2023. Înscrierile se fac la Sala de Lectură, la sediul Bibliotecii din Piața Poligon, nr. 4 și vă amintim că accesul la activitățile clubului se face pe baza permisului de bibliotecă, în limita locurilor disponibile și a 3 ateliere/copil.
Am pregătit 40 de ateliere pentru toate gusturile, începând cu cele de informatică, istorie și fizică distractivă, până la cele de limbi străine, îndemânare, handmade și artistice. În imagini vedeți lista activităților, perioada, vârsta și nr. de locuri alocate. Programul Bibliotecii este următorul:
luni – 11-19
marți-vineri – 8-19
sâmbătă – 8-16.
Clubul de Vacanță este coordonat de dr. Eduard Claudiu Brăileanu.

MEMORIA GAZELEI, lansare de carte
2023-04-26 13:00 - 15:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Județeană „Panait Istrati” Brăila vă invită miercuri, 26 aprilie 2023, ora 13.00, la evenimentul de lansare a volumului de critică literară și eseuri „MEMORIA GAZELEI” de Viorel Ștefănescu, apărut la Editura Eikon.
Prezintă: Christian Crăciun, A. G. Secară și Valentin Ajder.
Moderează: Dragoș Adrian Neagu, directorul Bibliotecii.
Vă așteptăm la sala „Fănuș Neagu”, et. 3!

Vreau să devin reporter!
2023-05-02 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Judeţeană „Panait Istrati” Brăila, Secţia de Împrumut pentru copii. Ludotecă, în colaborare cu Asociaţia Culturală “Leviathan” și cu Asociația ”Parteneriatul Global al Apei” vă invită la o nouă provocare: Concursul Naţional „Vreau să devin reporter!”
În perioada actuală, în societatea în care trăim, jurnaliştii sunt mesageri importanţi ai faptelor de zi cu zi, adevăraţi paznici ai adevărului care ne asigură toate informaţiile de care avem nevoie. Aşteptăm de la ei transparenţă privind relaţiile sociale în tot ce înseamnă educaţie, bun simţ şi cunoaştere. Publicul, oamenii, asta aşteaptă.
În intenţia de a sugera copiilor o viitoare profesie, cu mari implicaţii în societate, am iniţiat acest concurs, aflat acum la ediţia a III-a, ca un promotor al educaţiei generaţiei tinere de azi prin care să-i oferim oportunităţi nebănuite.
Există milioane de motive pentru care puteţi realiza un reportaj filmând obiective importante din oraşul vostru, filmând ceva ciudat şi misterios, filmând un peisaj verde din natură, fără poluare, filmând o joacă între voi, filmând ce vreţi voi cu condiţia ca filmuleţul să conţină un mesaj către oameni sau un interviu luat unui prieten, părinților voștri, educatorului de la şcoala unde învăţaţi, unui vecin sau, de ce nu?, unui om important din urbea voastră, cu ajutorul aparatului de filmat, telefonului, microfonului, carneţelului de reporter. Imaginaţia vă aparţine!
Mai nou, la această ediţie, vă sugerăm și tema ,,România, tot verde!”. Aveţi la îndemână toate instrumentele să ne arătaţi lumea aşa cum e cu adevărat.
Regulament:
Concursul este adresat elevilor cu vârsta între 8–18 ani.
Pentru acceptarea înscrierilor, este obligatoriu să folosiți formularul google https://forms.gle/EWd9rkS9Lgh9pLEb9. Perioada de înscriere: 5 – 20 mai 2023.
Reportajele sau interviurile pot fi trimise la concurs pe filmuleţe, înregistrate audio sau scrise, nu mai mult de 2 pagini A4, Times New Roman, corp 12, la adresa: sectiacopiibjbraila@gmail.com, împreună cu acordul de utilizare a lucrării.
Având în vedere că filmuleţele şi înregistrările audio sunt fişiere de dimensiuni mari vă recomandăm să le trimiteţi prin aplicaţii de trimitere fişiere mari.
Nu uitaţi să menţionaţi pe film, pe înregistrarea audio sau pe materialul scris, numele şi prenumele, vârsta, şcoala, localitatea şi un număr de telefon.
Se vor acorda premii separat pentru reportaje filmate, înregistrate audio sau scrise.
De asemenea, se vor oferi şi premii speciale, iar cele mai reuşite lucrări vor fi făcute publice, cu acordul părinţilor.
Juriul este format din jurnalişti recunoscuţi şi apreciaţi în domeniul media.
Ne asumăm răspunderea să modificăm şi să completăm acest regulament în colaborare cu cei interesaţi.
Relații și detalii cu sugestii şi recomandări pe adresa de email: lica_barbu55@yahoo.ro.
Coordonatori:
Doiniţa Mihaela Stanciu – bibliotecar,
Lică Barbu – membru al Uniunii Ziariştilor Profesionişti din România.
Mult succes!
Finanțator Global Water Partnership!

Ateliere "The Social Incubator"
2023-05-03 08:00 - 17:00
Biblioteca Județeană „Panait Istrati” Brăila găzduiește în zilele de 4 – 5 mai 2023 o serie de ateliere susținute de Asociația „The Social Incubator”, desfășurate în cadrul proiectelor ReCONNECT și ResponsABIL.
ReCONNECT este realizat în colaborare cu Asociația „Niciodată Singur, Prietenii Vârstnicilor” și presupune digitalizarea incluzivă pentru vârstnici și tineri din medii dezavantajate, proiectul făcând parte din efortul internațional de a conecta grupurile vulnerabile prin tehnologie. ResponsABIL este programul al cărui pilon esențial îl reprezintă educația financiară. Ajuns deja la a cincea ediție, scopul proiectului este să-i ajute pe tinerii cu vârste între 16-24 de ani din categoriile defavorizate să devină responsabili financiar și să le crească gradul de angajabilitate.
Programul evenimentelor este următorul:
4 mai 2023, interval orar 11:00 – 13:30, Atelier de socializare intergenerațional, proiect ReCONNECT
4 mai 2023, interval orar 14:30 – 16:00, Atelier de educație financiară, proiect ResponsABIL
5 mai 2023, interval orar 10:00 – 13:00, Atelier de educație digitală, proiect ReCONNECT
5 mai 2023, interval orar 14:00 – 16:00, Atelier de dezvoltare personală – exerciții de autocunoaștere, proiect ResponsABIL
Participă elevi ai Liceului Teoretic „Mihail Sebastian”, tineri aflați în grija Direcției Generale de Protecția Copilului Brăila și persoane în etate care beneficiază de serviciile Asociației “Niciodată Singur”.

Reflexii Dunărene
2023-05-05 18:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Iubitorii de frumos sunt invitați vineri, 5 mai 2023, începând cu ora 18.00, la vernisajul expoziției personale de pictură Costăchescu Victor Lucian „Reflexii Dunărene”. Evenimentul va avea loc la Centrul Multicultural Dunărea din cadrul Bibliotecii Județene „Panait Istrati” Brăila, iar accesul este liber.
Prezintă: Hugo Mărăcineanu, vicepreședintele Uniunii Artiștilor Plastici din Brăila.
„Peisajele marine sunt punctul de interes ce focalizează atenția privitorului. Nave pe marea învolburată sau dimpotrivă, liniștită, în apus sau răsărit de soare, pictate cu pasiune ardentă în lumini incendiare sau în seninătăți liniștitoare. Un întreg cosmos revărsat și reflectat în sclipirile apelor pe timp de zi sau de noapte, în aranjamente compoziționale echilibrate și armonioase.” ( Geta Deleanu, muzeograf și artist plastic)
Lucrările din expoziție pot fi admirate până pe 20 mai. Vă așteptăm!
Pliantul expoziției:

Activitățile bibliotecii în perioada 8-13 mai 2023
2023-05-08 08:00 - 17:00

Liliana Toma, dublă lansare de carte
2023-05-11 16:30 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Biblioteca Județeană „Panait Istrati” Brăila organizează joi, 11 mai, începând cu ora 16.30, dubla lansare de carte „Elitre” și „Spre nord, prin sud” semnate de Liliana Toma.
Prezintă: prof. dr. Valentin Popa și prof. dr. Viorel Coman.
Vor cânta: prof. Florin Lazăr, Rodica Gorgovan și Theodora Amărioarei.
Moderează: Laura Caplea, bibliotecar.

Pe lângă cele patru cărți publicate: „Secretele lui Polichinelle”, aforisme, 2019, „Podul cu oglinzi”, proză scurtă, 2020 , „Spre nord, prin sud”, eseuri, 2022 , și „Elitre”, proză scurtă, 2022, Liliana Toma pregătește un nou volum de poezii „Vis cu puncte cardinale”, aflat în curs de apariție. Activitatea literară a autoarei cuprinde publicații în revistele: „Casa Speranței” – Brăila, „Vatra Veche” – Târgu Mureș, „Leviathan” – București, „Glasul iubirii” – Curtea de Argeș, „Climate literare” – Târgoviște, „Luceafărul literar și artistic” – Brăila, „Cuvânt românesc” – Madrid (Spania), „Bumerang literar” și „Emoții și Lumină” – Sydney (Australia). De asemenea, a prefațat și a scris numeroase recenzii și cronici de carte. În prezent este membră în Cenaclul literar – artistic „Casa Speranței” și în Cenaclul „Alter Ego” din Brăila. A primit în 2020 Premiul al doilea la Concursul Național de Proză „Alexandru Odobescu” la Călărași și în 2022 Premiul al doilea la Concursul de Proză Scurtă „Polaris” de la București.

Vă așteptăm la sala „Fănuș Neagu”, et. 3, la sediul Bibliotecii din Piața Poligon, nr. 4!

Dubla lansare de carte: "Sparg nuci" și "Eroi din întâmplare" de Liviu Chifane
2023-05-20 12:00 - 14:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Notează 20 mai, ora 12.00 și vino la dubla lansare de carte: „Sparg nuci” și „Eroi din întâmplare” de Liviu Chifane!
Prezintă: Viorel Coman, Camelia Gherghișor și Carmen Vlad
Moderează: dr. Claudiu Eduard Brăileanu
Vă așteptăm la Sala de Lectură, intrarea liberă!

Ateliere 22-27 mai 2023
2023-05-22 08:00 - 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România

"Pe malul stâng", vernisaj expoziție
2023-05-25 18:00 - 19:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Iubitorii de artă sunt invitați joi, 25 mai 2023, la ora 18: 00, la sediul Bibliotecii Județene „Panait Istrati” din Piața Poligon nr.4, unde va avea loc vernisajul expoziției de pictură în acuarelă „Pe malul stâng” aparținând artistului plastic Vasile Trandafir.
Expoziția va rămâne deschisă până pe data de 22 iunie 2023 la Centrul Multicultural Dunărea din cadrul bibliotecii.

Festivitate premiere Concurs de proză scurtă "Fănuș Neagu"
2023-05-26 12:00 - 13:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
CONCURSUL JUDEȚEAN DE PROZĂ SCURTĂ “FĂNUŞ NEAGU” își premiază câștigătorii!
Premiile vor fi acordate pe secțiuni și vor consta în bani. Premierea va avea loc la sala Fănuș Neagu, vineri, în data de 26 mai 2023, ora 12.00!
Lucrările premiate vor fi publicate în antologia „Fănușiana” 2023, editată de Editura Proilavia a Bibliotecii Județene din Brăila. Antologia va fi publicată în format electronic pe site-ul dedicat concursului: https://concursfanusneagu.bjbraila.ro/ .

Avem o singură Planetă Pământ!
2023-05-29 08:00 - 17:00
Ziua Mondială a Mediului Înconjurător este sărbătorită în fiecare an la data de 5 iunie, cu scopul de a face un apel de conștientizare a importanței respectării mediului înconjurător, dar și de a lua măsurile necesare pentru a-l proteja. Biblioteca Județeană “Panait Istrati” Brăila marchează acest eveniment prin organizarea unei expoziții documentare intitulată “Avem o singură Planetă Pământ!” ce conține cărți din colecțiile Secției de Împrumut pentru Adulți. Expoziția este realizată de Doina Lalu, se află la parterul sediului nou al Bibliotecii Județene și poate fi vizitată în perioada 5 – 28 iunie 2023.

Activitățile bibliotecii în săptămâna 19-24 iunie 2023
2023-06-19 - 2023-06-24
CLUBUL DE VACANȚĂ – Săptămâna 1

(DOAR PENTRU CEI ÎNSCRIȘI LA ATELIERE):
De luni, 19 iunie până vineri, 23 iunie:
KARAOKE, Sala Fănuș Neagu, etajul 3, ora 09:00-11:00, zilnic
TEATRU DE PĂPUȘI, Sala de Lectură, etajul 1, ora 10:30-11:30, zilnic
SĂ ÎNȚELEGEM FIZICA, Makerspace, etajul 1, ora 10:00-12:00, zilnic
MAGIA HÂRTIEI – Iris Folding, Ludotecă, parter, ora 10:00-11.00, zilnic
VIAȚA ARTEI TEATRALE, Sala Panait Istrati, etajul 3, ora 11:00-12:00, zilnic
CURCUBEUL EMOȚIILOR, Sala Fănuș Neagu, etajul 3, ora 11:00-12:00, zilnic
PICTURA PE STICLĂ, Ludotecă, ora 11:30-12:30, parter, zilnic
CU ȘI DESPRE CIOCOLATĂ, Hol etajul 2, ora 10:00-11:00, doar marți, 20 iunie
ALTE ATELIERE ȘI ACTIVITĂȚI
Joi, 22 iunie
ALCOOLICII ANONIMI, Sala Panait Istrati, etajul 3, ora 17:00-19:00
Vineri, 23 iunie
HAI CU NOI ÎN BĂRĂGAN – GRUPUL NINO-NINO, Căminul Cultural Chiscani, ora 10:00
CODEKIDS, Centrul de Instruire, începând cu ora 15:00
SÂMBĂTĂ, 24 IUNIE
ZIUA UNIVERSALĂ A IEI, în curtea Bibliotecii, începând cu ora 11:00

Ziua IEI, spectacol în curtea bibliotecii
2023-06-24 11:00 - 12:30 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Fiecare 24 iunie trezește emoții pentru iubitorii de cămăși tradiționale românești. Ziua Universală a IEI este sărbătorită de ani de zile pe întreg mapamondul, comunitățile de români întrecându-se în a aduce un omagiu IEI, veșmântul obținut cu artă, semnificații și pasiune. Și la Brăila 24 iunie înseamnă mult: Ziua Universală a IEI, Sânzienele și Nașterea Sfântului Ioan Botezătorul. În plus, tot pe 24 iunie, se împlinesc nouă ani de când grupul Poveștile IEI a avut prima întâlnire dedicată tuturor celor care iubesc cămașa românească și doresc să învețe cum să o coasă. De nouă ani la Brăila se cos cămăși, zeci de brăilence au fost îndrumate în acest meșteșug și, tot de nouă ani, tradițiile în acest frumos oraș de la Dunăre au prins un nou avânt și tot mai mulți susținători.
Vă invităm sâmbătă, începând cu ora 11.00, în curtea Bibliotecii Județene „Panait Istrati” Brăila să sărbătoriți alături de noi portul popular și minunatele tradiții românești.
Evenimentul cuprinde: Șezătoarea Poveștile IEI Brăila, un spectacol de dansuri și muzică populară, o expoziție de cămăși cusute tradițional.
Și-au anunțat participarea Grupurile Poveștile IEI Brăila și BiblioIE Chiscani, membrii Uniunii Județene Solidaritatea Pensionarilor – Filiala Brăila, Grupul vocal Chiralina condus de prof. Maria Radu și Școala Populară de Arte Vespasian Lungu – clasele canto muzică populară, orgă electronică și dansuri populare, coordonate de prof. Cristian Șonea.
Vă așteptăm cu drag!

Clubul de vacanță, 26-30 iunie
2023-06-26 08:00 - 2023-06-30 17:00

Fii activ pentru o Dunăre curată!
2023-06-29 08:00 - 17:00
În perioada 29 iunie – 3 iulie 2023, cu ocazia Zilei Internaționale a Dunării (29 iunie), Biblioteca Județeană „Panait Istrati” Brăila organizează o expoziție documentară intitulată „Fii activ pentru o Dunăre curată!”, care conține documente aflate în colecțiile sale și care sunt disponibile pentru împrumut.
Manifestările dedicate acestei zile se desfăşoară în toate cele 14 state dunărene, pentru a marca dorinţa acestor ţări de a adopta măsuri şi strategii comune pentru protejarea fluviului Dunărea. Ziua Dunării înseamnă solidaritate între popoarele care împart acest bun comun, în ciuda diferenţelor de culturi şi istorii, având o dorinţă comună: responsabilitatea de a proteja această resursă preţioasă.
Expoziție realizată de Florentina Petcu, bibliotecar.

Clubul de vacanță, 3-7 iulie
2023-07-03 08:00 - 2023-07-07 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Clubul de vacanță

Expoziție documentară Haralamb Zincă
2023-07-04 08:00 - 17:00
Haralamb Zincă este pseudonimul literar a lui Hary Isac Zilberman, autor de romane polițiste, dar și de cărți document. S-a născut pe 4 iulie 1923 la Roman și a studiat în anii 1950-1951 la Școala de Literatură ”Mihai Eminescu”. Zece ani mai târziu devine redactor-șef la revista ”Tânărul scriitor” și ”Luceafărul”, iar din anul 1967 a ocupat postul de director al Casei Uniunii Scriitorilor.
Opera scriitorului este alcătuită din cărți polițiste pline de viață și de mister, pe care le-a croit într-un stil romantic ”cu clasă”. Personajele create de Haralamb Zincă sunt pline de suspans și patriotism, având aura și eleganța specifică lui James Bond, dar și finețea limbajului sec și cu umor, specific imaginarului ce înconjoară folclorul din jurul spionajului și contraspionajului.
Criticul literar Gabriel Dimisianu își amintește că Haralamb Zincă era unul dintre cei mai populari scriitori români, autor profesionalizat și prolific de romane polițiste și de spionaj. ”Taina cavalerului de Dolenga”, ”Moartea vine pe bandă de magnetofon” și ”Un glonte rezident”, împreună cu alte narațiuni dinamice construite abil de autor, au făcut ca Haralamb Zincă să devină un nume foarte cunoscut.
Munca de căutare în arhivele militare, naționale și secrete, în presă, studiind mărturii istorice, precum și contextul premergător zilei de 23 august 1944, se regăsesc în romanele ”Și a fost ora H” sau ”Revelion ‘45”. ”Jurnal de front” și ”Dragoste moartă” sunt încadrate la categoria proză de război, menționabile ca document de istorie literară, neavând aceeași popularitate ca literatura polițistă.
Haralamb Zincă este considerat pionierul romanului polițist din România, universul realizat de el fiind o dublă evadare: din cotidian și din banalitatea existenței, iar măiestria cu care a fost scris cu greu va putea fi egalată.
Vă recomandăm romanele scrise de Haralamb Zincă, disponibile publicului pentru împrumut la secția Împrumut Carte pentru Adulți.
Disponibilitatea titlurilor poate fi consultată și în catalogul electronic al bibliotecii: https://toread.bjbraila.ro/…/search;jsessionid…
Expoziția este realizată de bibliotecar Camelia Aurelia Cherciu și este deschisă în perioada 4 iulie – 22 august în holul Clădirii de Patrimoniu în intervalul orar 10-18.

Ziua Independenței Statelor Unite ale Americii
2023-07-04 17:00 - 18:30 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Ziua de 4 iulie este Ziua Independenței Statelor Unite ale Americii. În această zi, în anul 1776, pe atunci cele 13 colonii americane își declarau independența față de Imperiul Britanic, un eveniment care a condus la naşterea Statelor Unite ale Americii ca entitate suverană.
Rotary Club Brăila și Interact Club Brăila împreună cu Biblioteca Județeană „Panait Istrati” Brăila organizează, în data de 4 iulie 2023, de la ora 17:00, la Centrul Multicultural „Dunărea” din cadrul bibliotecii, un eveniment care are ca scop să sublinieze importanța zilei de 4 iulie în istoria Statelor Unite ale Americii și impactul major pe care acestea îl au în cadrul democrației globale. De asemenea, se vor prezenta aspecte ale relațiilor dintre Statele Unite și România atât în plan politic, dar și economic și militar. Parteneriatul Strategic cu SUA a reprezentat, de altfel, un reper esenţial al politicii externe româneşti, unul dintre pilonii de bază ai acesteia, alături de apartenenţa la Alianţa Nord-Atlantică şi la Uniunea Europeană.
În cadrul evenimentului se vor identifica și discuta oportunități de afaceri și proiecte care, în colaborare cu mediul privat american, ar putea aduce un aport la dezvoltarea echilibrată a economiei brăilene, pentru că este cunoscut faptul că, de-a lungul timpului, Rotary Club Brăila, prin inițiativele sale, a adus o contribuție semnificativă pentru viața comunității locale. Biblioteca Județeană ”Panait Istrati” este unul dintre beneficiari prin donația a peste 8000 volume cu ajutorul cărora s-a înființat Centrul Cultural American, și ,,American Shelf”, vizitate și de ambasadorii SUA în România, de-a lungul anilor.
Toți cei interesați sunt așteptați la eveniment.

Ateliere 10-15 iulie
2023-07-10 10:00 - 2023-07-15 18:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România

Clubul de vacanță: 17-21 iulie
2023-07-17 09:00 - 2023-07-21 12:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România

Club de Vacanță 24-28 iulie 2023
2023-07-24 08:00 - 2023-07-28 17:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România

"Sonete pentru Liliana", dublă lansare de carte
2023-08-17 16:30 - 18:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Scriitorul brăilean Vasile Mandric și Biblioteca Județeană „Panait Istrati” vă invită joi, 17 august 2023, începând cu ora 16.30 la evenimentul „Sonete pentru Liliana”.
Volumele lansate „Simfonia albastră” și „Căderea între silabe” poartă semnătura lui Vasile Mandric și sunt apărute la editura InfoEST din Siliștea, jud. Brăila.
Vor vorbi despre autor: prof. Jenică Chiriac, prof. Valentin Popa și editorul Mihai Vintilă. Momentele muzicale vor fi asigurate de Florin Lazăr, profesor la Școala Populară de Arte „Vespasian Lungu”.
Vă așteptăm la Mediatecă, la parterul instituției!

142 DE ANI ÎN IMAGINI, expoziție foto-documentară
2023-08-22 08:00 - 17:00
În anul de grație 1881 ia ființă prima bibliotecă publică din Brăila, la inițiativa faimosului farmacist Constantin Hepites, a profesorului Atanasie Popescu și a altor personalități marcante ale urbei. În decursul timpului instituția a funcţionat în diferite locații și sub diferite denumiri: Biblioteca Publică a Comunei, Biblioteca Populară, Biblioteca Centrală a Raionului Brăilei, Biblioteca Municipală, iar de la centenar, din 1981, s-a numit Biblioteca Județeană „Panait Istrati” Brăila. În 2013 instituția s-a mutat în actualul spațiu, special conceput pentru funcționarea unei biblioteci moderne.

Biblioteca i-a slujit pe brăileni aproape permanent, aceasta fiind închisă pentru scurt timp doar în perioada de ocupație a Brăilei din primul Război Mondial și în timpul pandemiei.

Expoziția de fotografii este realizată de bibliotecar Laura Caplea și poate fi văzută în intervalul orar 10-18 în holul de intrare din sediul nou al bibliotecii. Imaginile prezintă actul de constituire semnat de Regele Carol I în 1881, perioada comunistă, Casa Tineretului – spațiul în care biblioteca a funcționat provizoriu timp de 9 ani și noul sediu din Piața Poligon nr 4, unde au fost reunite toate secțiile.
Vă invităm să le priviți de aproape și să rememorați o pagină din istoria Brăilei!

Arc peste timp, expoziție documentară
2023-08-23 10:00 - 18:00 | Biblioteca “Panait Istrati” Braila, Piața Poligon nr. 4, Brăila, Brăila, 810026, România
Pentru a marca 142 de ani de la înființare, Biblioteca Județeană „Panait Istrati” invită brăilenii la două expoziții foto-documentare:“Arc peste timp” și ”Vârstele bibliotecii în imagini”, care pot fi vizionate în holul de intrare din sediul nou și la Secția Împrumut pentru Adulți.
Pe 23 august 1881 Regele Carol I autorizează prin Decretul nr. 2134 deschiderea și funcționarea în urbea Brăila a bibliotecii și a museului științific. Ideea înființării acestor instituții a apărut încă din 1880, când a avut loc alegerea unui comitet de inițiativă format din: Constantin C. Hepites (farmacist), Ieronim Gold (avocat), Christodul Suliotti (doctor în litere și filosofie), Ștefan C. Hepites (profesor) și Zamfir C. Zamfirescu (profesor). Încă de la început prof. Atanasie Popescu, animatorul comitetului de inițiativă, preciza că această bibliotecă este voită și organizată pe un sistem enciclopedic (…) fiind destinată pentru tot felul de muncitori, intelectuali și în genere pentru popor. Ea este o instituție proprietate publică….
Biblioteca a funcționat inițial în incinta Liceului Real din strada Rubinelor, apoi în decursul timpului a schimbat diferite locații și a primit diverse denumiri: Biblioteca Publică a Comunei, Biblioteca Populară, Biblioteca Centrală a Raionului Brăilei, Biblioteca Municipală, iar de la centenar, din 1981, s-a numit Biblioteca Județeană „Panait Istrati” Brăila. În 2013 instituția s-a mutat în actualul spațiu, care a fost special conceput pentru funcționarea unei biblioteci moderne. Biblioteca i-a slujit pe brăileni aproape permanent, aceasta fiind închisă pentru scurt timp doar în perioada de ocupație a Brăilei din primul Război Mondial și în timpul pandemiei.
Expoziția “Arc peste timp” reunește volumele aniversare: 125, 130, 135 și 140 de ani de bibliotecă publică la Brăila, ex-libris-uri, medalii și documente publicate sub egida Editurii Proilavia care funcționează în cadrul Bibliotecii Județene. Expoziția este realizată de bibliotecar Silvia Iacob și poate fi vizionată în perioada 23 august – 8 septembrie.
Cea de-a doua expoziție ”Vârstele bibliotecii în imagini” prezintă fotografii cu actul de constituire, perioada comunistă, Casa Tineretului – spațiul în care biblioteca a funcționat provizoriu timp de 9 ani și noul sediu din Piața Poligon nr. 4, unde au fost reunite toate secțiile.
La ceas aniversar, ne întoarcem cu gândul de recunoştinţă către toţi cei care au contribuit la nașterea și evoluția acestei instituții. Numeroasele transformări sociale, culturale și științifice au provocat generațiile de bibliotecari să răspundă în permanență solicitărilor venite din partea brăilenilor. Diversificarea serviciilor, informatizarea lor, echipamentele moderne sau deschiderea maximă către loisir fac din Biblioteca Județeană “Panait Istrati” un loc efervescent și agreabil, unde, oricine se apropie primește ceea ce caută. Fiind în pas cu timpurile, biblioteca surprinde plăcut tot mai mult comunitatea, atrăgând oamenii în jurul pasiunilor. La mulți ani bibliotecii și oamenilor care o slujesc!
